Svjetlo u tami

Što je to život? Zašto mora biti toliko mračan? Tko trne moje svijetlo života? Sve sam se to pitala dok sam ležala u bolničkom krevetu. Liječnici su stajali oko mene, uspaničeno; govorili kako ću pasti u komu. Odjednom mi se smračilo pred očima. Moj je život postao tama. Tama koja žudi za svjetlom, bar malim tračkom svjetla. Što li sada radi moja obitelj? Plače li zbog mene? Je li tužna?

Probudila sam se. U sobi je bio mrkli mrak, samo su se ponegdje kroz rolete probijali tračci jutarnjeg sunca. Poigravali su se tamom. Kao da su isprepleli svoje prste. Vole li se tama i tračci sunca? Je li to ljubav? Gdje li je sada moja ljubav? Je li živa, kao i ja, ili se bori za život? Razmišljala sam o njemu. Odjednom mi je u sobu ušao liječnik. Imao je čudan izraz lica i ja sam se malo zabrinula sve dok on nije prozborio:

- Čestitam, preživjela si operaciju! Nije bilo problema. - rekao je.

- Doktore, kakva operacija? - upitala sam ga iznenađeno.

- Pa…otkrili smo da imaš veliki problem sa srcem. Hitno ti je trebalo novo, pa smo morali što brže obaviti operaciju.

- Zar to sada znači da imam tuđe srce?

- Da… - zamucao je.

- A, gdje je moj dečko. On je isto bio sa mnom unutra…Je li živ?- upitala sam ga očekujući pozitivan odgovor, no odgovor nisam dobila. Šutio je. Izašao je iz sobe, a ušla je moja majka. Oči su joj bile crvene od plača. Mogla sam osjetiti zračenje njezine ljubavi. Osjetila sam sigurnost. ( Jako volim svoju majku. Ona je za mene najposebnije biće na Zemlji. Ona me hranila, odgojila i uvijek je bdjela nada mnom baš kao i ovih nedavnih noći. )

- Majko, gdje je Matija? - upitala sam je širom otvorenih očiju iz kojih je sjala nada.

- Dijete…teško mi je ovo reći…On ti je dao srce. - rekla je pognute glave.

Ostala sam bez riječi. Suze su same potekle. Dolazile su jedna za drugom. Jecala sam, a suze su mi slijevale niz lice i padale mi na dlanove. Zašto on? Kako ću bez njega? On mi je spasio život. Moj jadan, taman, život. Ta zar me toliko volio? Kako? Kako ću ja bez njega? On mi je bio jedina nada.

- Kćeri! Nemoj plakati. Znam da si ga voljela. S ponosom nosi taj njegov mali djelić. To je jedino što ti je od njega ostalo. On je sada gore u nebesima i čuva tvoje srce, a ti čuvaš njegovo. On te gore voli i pruža ti svoju ljubav. Voljet će te zauvijek. Zapamti to, dijete! - rekla mi je majka s očima ispunjenim suzama kojima je zabranila da se spuste niz njeno meko lice.

Drhtala sam. Htjela sam ga još jednom vidjeti. Barem još jednom. Dala bih sve samo da ga moje oči vide. Samo da nam se pogledi još jednom sretnu i da mu kažem da ga volim. Samo da ga zagrlim. Ali ne! To je nemoguće. Zašto se baš meni to moralo dogoditi? Zašto baš meni i njemu?

Zaspala sam. Sigurno od plača. Sanjala sam njega. Govorio mi je: - Ne boj se! Čuvaj moje srce dok se po njega ne vratim. Vjeruj mi doći ću. Doći ću te još jednom vidjeti i još jednom te zagrliti.

- Neeeeee! - probudila sam se sva u znoju. Počela sam jecati. Srce me je zaboljelo. Mislim da i ono plače. Plače crne suze. Samo je u tami i potreban mu je netko tko će biti njegovo svjetlo. Netko tko će ga vratiti u život.

\* \* \*

- Bok! Ja sam Igor. Kako se zoveš? - upitao me dečko crne kose i velikih smeđih očiju u kojima sam mogla vidjeti tračke svjetlosti koji probijaju tamu. Jao, ne smijem se zaljubiti. Prošlo je tek tjedan dana od kada u sebi imam Matijino srce.

- Bok. Ja sam Melani. Drago mi je.

- Super, nego, vidimo se, moram ići!

- Doviđenja. - rekla sam pristojno i okrenula se.

Razmišljala sam o tom dečku. Baš mi se učinio dobrim i ljubaznim. Mislim da sam se zaljubila. Ustala sam iz kreveta i izašla iz sobe. Na hodniku nije bilo nikoga. Hodala sam polako tim istim hodnikom prema izlazu iz bolnice. Našla sam se u bolničkom dvorištu. Sve je bilo zeleno. Par stabala i poneka klupica. Sjela sam na jednu i podigla glavu prema nebu. Oblaci su prekrili sunce, no tračci svjetlosti borili su se s oblacima i uspjeli se probiti. Odakle li crpe tu silnu snagu? Moje razmišljanje prekinuli su nečiji dodiri i uzdasi. Spustila sam glavu i naglo se okrenula. Iza mene je stajao Igor. On mi se samo nasmiješio i sjeo pored mene. Sjetivši se svega ja nisam mijenjala izraz lica. Htjela sam zaplakati, ali on je bio pored mene. Bilo me sram. Dugo vremena nismo ništa govorili, samo smo sjedili pognutih glava. Odjednom, on je ispustio taj svoj nježni glas iz usta:

- Ovaj…mogu li ti nešto reći?

- Naravno da možeš. Reci.

- Pa…Znam da se ne poznajemo dugo, ali sviđaš mi se! - rekao je onako sramežljivo, spuštene glave.

Ostala sam začuđena. Sviđa se i on meni. Ali što ako mi Matijino srce zamjeri i naljuti se. Ipak, on je bio moja prva ljubav i ja nosim u sebi njegov najvrjedniji dio. Uvijek ću ga voljeti, no mislim da život ide dalje. Sigurna sam da me Matija sada gleda i želi da nastavim sa svojim životom. Sigurna sam da želi da me netko voli i da ja nekoga volim kao što sam njega voljela.

* I ti se meni sviđaš. - rekla sam to svojoj novoj nadi za bolji život. Osjetila sam ljubav. U svom tom mraku upalilo se moje svjetlo. Svjetlo u tami.

Melani Juraić, VII. r.